Ir-Regolament tal-Kummissjoni (KE) Nru 323/2003
ta’ l-20 ta’ Frar 2003
li jemenda r-Regolament (KE) Nru 896/2001 fir-rigward tal-lista ta’ awtoritajiet nazzjonali kompetenti li japplikaw arranġamenti għall-importazzjoni tal-bananas għal ġo l-Komunità
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KEE) Nru 404/93 tat-13 ta’ Frar 1993 fuq l-organizzazzjoni komuni tas-suq fil-bananas [1], kif l-aħħar emendat mir-Regolament (KE) Nru 2587/2001 [2],
Wara li kkunsidrat ir-Regolament tal-Kummissjoni (KE) Nru 896/2001 tas-7 ta’ Mejju 2001 li jistipula regoli ddettaljati għall-applikazzjoni tar-Regolament tal-Kunsill (KE) Nru 404/93 fir-rigward l-arranġamenti għall-importazzjoni tal-bananas għal ġo l-Komunità [3], kif l-aħħar emendat mir-Regolament (KE) Nru 349/2002 [4], u partikolarment l-Artikolu 5(4) tiegħu,
Billi:
(1) L-Anness għar-Regolament (KE) Nru 896/2001 iniżżel l-awtoritajiet fl-Istati Membri li huma kompetenti li japplikaw l-arranġamenti ta’ l-importazzjoni. Wara notifikazzjoni minn Stat Membru, il-lista ta’ awtoritajiet għandha tiġi emendata.
(2) Ir-Regolament (KE) Nru 896/2001 għandu għalhekk jiġi emendat,
ADOTTAT DAN IR-REGOLAMENT:
Artikolu 1
L-Anness għar-Regolament (KE) Nru 896/2001 hu mibdul bit-test fl-Anness għal dan.
Artikolu 2
Dan ir-Regolament għandu jidħol fis-seħħ fit-tielet jum wara l-pubblikazzjoni tiegħu fil-Ġurnal Uffiċjali ta’ l-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, 20 Frar 2003.